b'\n_START_ARTICLE_\nDivertismentas\n_START_PARAGRAPH_\nDivertismentas (pranc. divertissement, it. divertimento - pramoga, pasilinksminimas) \xe2\x80\x93 muzikinis \xc5\xbeanras, ciklinis instrumentinis, da\xc5\xbeniausiai pramoginio pob\xc5\xabd\xc5\xbeio k\xc5\xabrinys, taip pat baleto arba operos muzikin\xc4\x97 choreografin\xc4\x97 (klasikini\xc5\xb3 \xc5\xa1oki\xc5\xb3) siuita, tiesiogiai nesusijusi su \xc5\xa1i\xc5\xb3 k\xc5\xabrini\xc5\xb3 veiksmu.\n_START_SECTION_\nIstorija\n_START_PARAGRAPH_\nPirmieji divertismentai sukurti XVII a. pabaigoje. Apie 1750 m. susiklost\xc4\x97 klasicizmo stiliaus instrumentinis divertismentas. Jis tur\xc4\x97jo sonatos ir siuitos bruo\xc5\xbe\xc5\xb3, buvo kuriamas kameriniam orkestrui arba instrumentiniam ansambliui, kartais net ir vienam instrumentui, pav., klavyrui. Divertismentas buvo 1-12 arba da\xc5\xbeniausiai 4-10 dali\xc5\xb3. I\xc5\xa1populiar\xc4\x97jo XVIII a. antroje pus\xc4\x97je, ypa\xc4\x8d Austrijoje ir \xc4\x8cekijoje. Daug divertisment\xc5\xb3 suk\xc5\xabr\xc4\x97 Mannheimo mokyklos kompozitoriai, Jozefas Haidnas, Volfgangas Amad\xc4\x97jus Mocartas._NEWLINE_Nuo XIX a. pr. divertismentas tapo salonin\xc4\x97s muzikos \xc5\xbeanru, pana\xc5\xa1iu \xc4\xaf popuri. Klasikin\xc4\x97s formos divertisment\xc4\x85 atgaivino XX a. kompozitoriai. Divertisment\xc5\xb3 suk\xc5\xabr\xc4\x97 Bela Bartokas, Igoris Stravinskis, i\xc5\xa1 lietuvi\xc5\xb3 \xe2\x80\x93 Motiejus Radvila, Ona Narbutait\xc4\x97 (\xe2\x80\x9eVilniaus divertismentas\xe2\x80\x9c instrumentiniam ansambliui), Zigmas Virk\xc5\xa1as (\xe2\x80\x9ePaskutinis rudens divertismentas\xe2\x80\x9c dviem fortepijonams).\n_START_SECTION_\nDivertismentas operoje\n_START_PARAGRAPH_\nPirmieji divertismentai atsirado kaip \xc5\xa1oki\xc5\xb3, kartais ir vokalini\xc5\xb3 numeri\xc5\xb3, pramoginiai intarpai (dabar vadinami intermedijomis) XVII a. pranc\xc5\xabz\xc5\xb3 scenos k\xc5\xabriniuose - komedijoje, komedijoje balete, lyrin\xc4\x97je tragedijoje. XVIII a. ir XIX a. ypa\xc4\x8d daug divertisment\xc5\xb3 b\xc5\xabdavo pranc\xc5\xabz\xc5\xb3 kompozitori\xc5\xb3 operose ir baletuose: \xe2\x80\x9eValpurgijos nakties \xc5\xa1okiai\xe2\x80\x9c (\xc5\xa0arlis Guno, opera \xe2\x80\x9eFaustas\xe2\x80\x9c, Kamilis Sent Sansas, opera \xe2\x80\x9eSamsonas ir Dalila\xe2\x80\x9c).'